Í dag er síðasti dagur sem veiða má rjúpu á þessu ári, auk þess sem núverandi reglugerð um rjúpnaveiðar er að renna út. Formaður Skotveiðifélags Íslands segir ágætis hljóð í veiðimönnum þó hafi veiðin almennt verið frekar treg.
Veiðitímabil rjúpu í vetur var fyrsti til þrítugasti nóvember og veiða mátti alla daga vikunnar, nema miðvikudaga og fimmtudaga. Áki Ármann Jónsson, formaður Skotveiðifélags Íslands, segir ágætt hljóð í veiðimönnum núna þegar síðasti veiðidagurinn er að hefjast.
Menn hafa alveg náð að kroppa eitthvað í matinn, en maður hefur ekki orði var við neina góða veiði neinstaðar.
Einna best hafi gengið á Vesturlandi og Vestfjörðum, þar sem rjúpnastofninn er sterkastur, en almennt hafi veðrið yfir veiðitímann verið rysjótt, rigning og rok sett strik í reikninginn. Rétt áður en rjúpnaveiðin hófst ákvað umhverfisráðherra að aðeins mætti veiða rjúpu eftir hádegi. Áki segir að það hafi ekki haft jafn mikil áhrif og margir óttuðust.
Þetta hefur alveg gengið ágætlega og það hefur enginn týnst eins og menn voru að óttast ef menn færu að veiða fram í svatra myrkur og ekki að rata í bílinn sinn . Þainnig að þetta hefur nú gengið stóráfallalaust fyrir sig.
Haustið 2019 var gefin út reglugerð um rjúpnaveiðar sem gilti í þrjú ár og því er ljóst að nýjar reglur taka gildi þegar veiðin hefst á næsta ári. Áki telur að með sífellt betri upplýsingum og auknum rannsóknum verði á næstu árum auðveldara, en hingað til, að sníða veiðina að stofnstærð rjúpunnar.
Það er búið að vera að vinna stjórnunar- og verndaráætlun rjúpunnar í eitt og hálft ár og sú vinna verður nær örugglega kláruð núna í vetur. Þá kemur miklu stífari rammi, faglegri og betri, utan um rjúpnaveiðarnar. Og það má jafnvel búast við því þegar er mikið af rjúpu að þá verði mun fleiri veiðidagar leyfðir.